## Upute u svezi sa zamjenom gotovog novca

### NN 71/1991 (23.12.1991.), Upute u svezi sa zamjenom gotovog novca

# SLUŽBA DRUŠTVENOG KNJIGOVODSTVA HRVATSKE

Na temelju članka 10. - stavka druga - Odluke o uvođenju hrvatskog dinara
kao sredstva plaćanja na teritoriju Republike Hrvatske, generalni direktor
Službe društvenog knjigovodstva Hrvatske donosi

## UPUTE

### u svezi sa zamjenom gotovog novca

I. OSNOVNE ODREDBE

Zamjenu dinara SFR Jugoslavije (Yu dinari) za hrvatske dinare (CRD)
obavljaju: Služba društvenog knjigovodstva Hrvatske, banke, pošte i druge
financijske organizacije (u daljnjem tekstu: mjenjači).

Novčanice i kovani novac koji glasi na Yu dinare zamjenjuju se za CRD
u omjeru 1: 1.

Zamjena Yu dinara započinje 23. prosinca 1991. godine, a završava 31.
prosinca 1991. godine (redovni rok).

Mjenjači će osigurati da se zamjena obavlja u pravilu 23, 24, 27. i
28. prosinca 1991. godine, a mjenjačnice koje su dežurne, mogu obavljati
zamjenu i 25. odnosno 26. prosinca 1991. godine Izuzetno, na području i
u naseljima u kojima zbog ratnih i drugih okolnosti nije bilo moguće obaviti
zamjenu u navedene dane, zamjena će se prema potrebi obavljati 26. i/ili
29. prosinca 1991 godine, o čemu će odluku donijeti generalni direktor
Službe društvenog knjigovodstva Hrvatske.

Dana 23. i 24. prosinca 1991. godine kao sredstvo plaćanja koriste se
Yu dinari i CRD. Nakon ovog roka, Yu dinari se mogu mijenjati samo kod
ovlaštenih mjenjača. Sudionici u platnom prometu dužni su utržak ostvaren
u Yu dinarima položiti na svoj žiro-račun koji vode kod Službe društvenog
knjigovodstva Hrvatske, najkasnije idući radni dan.

Banke, pošte i druge financijske organizacije dužni su Yu dinare predati
Službi zaključno s 31. prosinca 1991. godine.

Novčanice CRD izdaju se u apoenima od 1000, 500,100, 25, 10, 5 i 1 CRD.
Najmanja novčana jedinica je 1 CRD.

II. OPSKRBA JEDINICA SLUŽBE DRUŠTVENOG KNJIGOVODSTVA HRVATSKE,
BANAKA, POŠTA I DRUGIH FINANCIJSKIH ORGANIZACIJA NOVČANICAMA CRD

Narodna banka Hrvatske opskrbljuje podružnice Službe društvenog knjigovodstva
Hrvatske odgovarajućom količinom i apoenskom strukturom novčanica CRD.

Iz ukupne kvote primljenih novčanica CRD, podružnica Službe opskrbljuje
svoje izdvojene radne jedinice (ekspoziture i poslovnice).

Svaka jedinica Službe opskrbljuje na svom području novčanicama CRD banke,
pošte i druge financijske organizacije koje će zamjenjivati Yu dinare,
vodeći računa o raspoloživoj količini CRD primljenoj radi zamjene, kao
i o sigurnosnim uvjetima zamjene.

Primljeni CRD radi zamjene, evidentiraju se do prvog dana zamjene u
Službi društvenog knjigovodstva Hrvatske, u banci i drugim financijskim
organizacijama, na posebnim računima, a ne u okviru redovnog stanja blagajne,
gdje će do dana zamjene biti iskazani Yu dinari.

Pošte evidentiraju primljenu dotaciju CRD redovno u stanju kase preko
odgovarajućih računa.

Prilikom traženja vanredne dotacije novčanica CRD, pošte postupaju na
istovjetan način kao i kod redovnih dotacija Yu dinara, s time što će na
propisanim obrascima, umjesto "dinara", označiti "CRD".

Banke traže dotaciju CRD radi zamjene, ispostavljanjem gotovinskog čeka,
neovisno o stanju na svojem računu.

Za svaku poštu, banku ili drugu financijsku organizaciju, koju će nadležna
jedinica Službe opskrbljivati novčanicama CRD radi zamjene Služba će voditi
evidenciju o izdanoj količini i vrijednosti CRD, te vraćenom - položenom
iznosu zamijenjenih Yu dinara. Zamijenjene Yu dinare, banke, pošte i druge
financijske organizacije dostavljaju istog ili idućeg dana Službi. Prije
pravdanja ranije dostavljenih CRD, (dostavom zamijenjenih Yu dinara), banci,
pošti i

drugoj financijskoj organizaciji neće se izdavati nove količine CRD
radi zamjene.

Knjiženje dokumenata ispostavljenih po osnovi dotacija novčanica CRD
provodi se u Službi prvog dana zamjene Yu dinara.

III. ORGANIZACIJA RADA PRILIKOM ZAMJENE YU DINARA

U dane zamjene Yu dinara utvrđuje se posebno radno vrijeme na blagajnama
mjenjača, i to u pravilu:

- prvog dana zamjene, od 9.00 do 21,00 sat

- ostale dane zamjene, od 7,00 do 21,00 sat

Na pojedinim lokacijama, gdje ne bude potrebe za zamjenu Yu dinara do
utvrđenog vremena u tijeku dana, može se dnevno radno vrijeme skratiti.

Na području i u naseljima u kojima se zbog ratnih okolnosti ne može
obaviti zamjena u utvrđenom vremenu, direktor podružnice dogovorno s kriznim
štabom može utvrditi drugo radno vrijeme za zamjenu.

U dane zamjene, a i neposredno prije početka zamjene, zbog povećane
količine gotovine, neophodno je na svim mjestima gdje će se obavljati zamjena,
organizirati pojačanu fizičku i drugu zaštitu objekta i same gotovine,
pri čemu treba osobitu pozornost obratiti tehničkoj ispravnosti signalno-sigurnosnih
uređaja i uspostavljenoj telekomunikacijskoj vezi s MUP-om.

IV. POSTUPAK ZAMJENE YU DINARA GRAĐANIMA

Građanima Republike Hrvatske zamjenjuju se jednokratno novčanice i kovani
novac koji glase na Yu dinare za novčanice hrvatskog dinara do iznosa od
10.000 CRD, uz predočenje osobne karte ili druge isprave o identitetu.

Osobe, koje nisu građani Republike Hrvatske mogu jednokratno zamijeniti
Yu dinare za novčanice CRD do iznosa od 5.000, uz predočenje isprave o
identitetu.

Ako građanin Republike Hrvatske podnese na zamjenu iznos Yu dinara iznad
10.000 tada se iznos iznad 10.000 dinara polaže na račun banke, Poštanske
štedionice Hrvatske ili druge financijske organizacije, kod koje građanin
ima otvoren tekući račun ili štednu knjižicu.

Ako građanin Republike Hrvatske zamjenjuje iznos Yu dinara iznad 20.000,
tada se primjenjuje isti postupak pologa na tekući račun ili štednu knjižicu
a od građanina treba obvezno tražiti dokaze o porijeklu gotovine. Svaki
podatak, na osnovi kojeg se može naslutiti porijeklo većeg iznosa Yu dinara
sumnjivog karaktera, treba pažljivo razmotriti, pa u krajnjem slučaju i
spriječiti primitak veče količine Yu dinara radi zamjene odnosno pologa
na tekući račun ili štednju.

Primljenu gotovinu Yu dinara od građana treba prebrojiti na šalteru
blagajne pred strankom. Istovremeno za svaki apoen novčanica i kovanog
novca Yu dinara blagajnik popunjava specifikaciju, ako to nije učinila
sama stranka. Od građana koji nisu vični blagajničkom poslovanju ne treba
zahtijevati obvezno popunjavanje specifikacije. U istu specifikaciju, blagajnik
upisuje odgovarajuće apoene CRD ali najviše do iznosa od 10.000 CRD. Ako
je za razliku iznad 10.000 građanin podnio uplatnicu radi plaćanja svojih
obveza ili radi pologa na tekući račun ili štednju, tada se na specifikaciji
stavlja oznaka "uplatnica".

Ako građanin Republike Hrvatske zamjenjuje iznos preko 10.000 Yu dinara,
a nema otvoren tekući račun niti štednu knjižicu, obvezno treba primiti
svu gotovinu Yu dinara, a od građanina zatražiti izjašnjenje o tome kod
koje banke želi otvoriti račun. Na račun banke, za koju se građanin opredijeli,
blagajnik popunjava posebnu uplatnicu na iznos koji građanin zamjenjuje
ili na iznos preko 10.000, a građanina upućuje u banku radi otvaranja računa.

Na samoj specifikaciji blagajnik upisuje podatke o identitetu osobe
koja zamjenjuje Yu dinare, i to: ime i prezime osobe, vrstu i broj isprave
i mjesto izdanja.

Za zaposlene radnike kod pravne osobe omogućuje se zamjena Yu dinara
na osnovi popisa radnika. Ovaj popis sačinjava blagajnik ili drugi radnik
kod pravne osobe, kojem zaposleni radnici predaju Yu dinare radi zamjene.
U popis se unose svi podaci o identitetu radnika a ovjeravaju ga ovlaštene
osobe, pravne osobe. Zamjena Yu dinara za zaposlene radnike na temelju
popisa može se obaviti kod svih mjenjača, pri čemu se primjenjuju sve odredbe
uputa koje vrijede za pojedinačnu zamjenu od strane građanina.

V. POSTUPAK ZAMJENE YU DINARA PRAVNIM OSOBAMA I DRUGIM IMAOCIMA
RAČUNA U SLUŽBI

Pravne osobe dostavljaju u Službu Yu dinare radi zamjene za CRD najviše
u visini utvrđenog blagajničkog maksimuma.

Pravne osobe obvezno popunjavaju specifikaciju gotovine, na kojoj treba
upisati broj i naziv pravne osobe - polagača.

Ako pravne osobe dostavljaju kao polog utroška Yu dinare i CRD, obvezno
treba sačiniti dvije specifikacije, a gotovinu Yu dinara treba vidljivo
odvojiti od gotovine CRD.

Ako pravna osoba koristi za polog utroška dnevno noćni trezor, tada
treba u torbici ili kaseti vidljivo odvojiti gotovinu Yu dinara od CRD.

VI. POSEBNE NAPOMENE

Ako iznos Yu dinara koji se zamjenjuje glasi na pare, tada se iznos
iznad 50 para zokružuje na 1 dinar, a iznos do uključivo 50 para se ne
mijenja.

Prilikom zamjene Yu dinara osobitu pozornost obratiti na mogućnost pojave
falsifikata novčanica u cilju sprečavanja primitka takvih novčanica. U
slučaju pojave falsificiranih novčanica treba postupiti na uobičajeni način
s falsifikatima.

Klasa: 450-11 /91-01 /21

Urbroj : 321-07/91-5

Zagreb, 20. prosinca 1991.

Generalni direktor Službe društvenog knjigovodstva Hrvatske

**mr. Bogomil Cota, v. r.**

Uputa, NN 71/1991-1856
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)